Эртем-практиктиг конференция

"Келир үеже базым".

Темазы:

Салим Сүрүӊ-оолдуӊ "Озалааш хем" деп чогаалыныӊ

онзагайы: антоним, синоним, омоним.

Ажылды Терлиг-Хая ортумак

школазының 9-ку клазыныӊ ѳѳреникчизи

Дыртык Оюу Рубеновна кылган.

Удуртукчу башкы:Ондар А. И.

Кызыл-2014 чыл.



1.Дыртык

2.Оюу

3.Рубеновна

4.Амгы үеде 9-ку класста ѳѳренип турар.

4.Тѳрүттүнген ай, чылы:01.09.1998ч.

5.Ынак эртеми: алгебра, тыва дыл.

6.Хобби:теннис.

7.Хостуг үемде: номчуттунарынга ынак.

Допчузу.

Киирилде\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 эге. Тоожунуӊ онзагайы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.1. Тоожуда антонимнерниӊ ажыглалы, оларныӊ ужур-дузазы\_\_\_\_\_\_\_\_

1.2.Тоожуда синонимнерниӊ ажыглалы, оларныӊ ужур-дузазы\_\_\_\_\_\_\_\_

1.3. Тоожуда омонимнерниӊажыглалы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Түӊнел\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ажыглаан литература\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Киирилде

 Бистиӊ тѳрээн дылывыста чечен чогаалдыӊ дылын сайгарар ажыл чоруттунуп турар. Оларны бистиӊ улуг эртемден башкыларывыс Сувандии Н.Д, Бавуу-Сюрюн М. В, Доржу К.Б билдингир чогаалчыларывыстыӊ чогаалдарын сайгарарын оралдажып турарлар.Ынчангаш 8-ки класска ѳѳренип эрткенивис С. Сүрүӊ-оолдуӊ "Озалааш хем" - деп тоожузун шинчилеп сайгарары-биле шилип алган бис.

 Салим Сүрүӊ-оол онзагай дылдыг чогаалчы. Ооӊ чогаал бижиири бир тускай аянныг. Чогаалчы бодунуӊ чогаалдары-биле тѳрээн тыва дылывысты улам сайзырадып, ооӊ сѳс курлавырын чедингир, байлак, дээштиг болдуруп турар.

 **Ажылдыӊ темазы:** С. Сүрүӊ-оолдуӊ "Озалааш хем" деп чогаалыныӊ онзагайы.

 **Ажылдыӊ объектизи:** чечен чогаал дылыныӊ сайгарылгазы.

 **Ажылдыӊ материалы:** С. Сүрүӊ-оолдуӊ "Озалааш хем" деп чогаалындан чыгдынган антонимнер, синонимнер, омонимнер.

 **Ажылдыӊ чугулазы:** тыва чечен чогаал дылын, ылаӊгыя С.Сүрүӊ-оолдуӊ "Озалааш хем" деп чогаалын дыл талазы-биле сайгарып кѳѳрү.

 **Ажылдыӊ сорулгазы:** "Озалааш хем" деп чогаалдыӊонзагайын сайгарып кѳѳрү.

 **Ук сорулганы чедип алырда шиитпирлээр айтырыглар:**

1.Антоним, синоним, омонимнерни чогаалдан дилеп тывары.

2.Антоним, синоним, омонимнерниӊ ажыглалын тодарадыры.

3.Оларныӊ чогаалга ужур-дузазы.

 **Ажыглаан арга-методтар:** хайгаарал методу, дилеп тывар метод.

 **Ажылдыӊ тургузуу:** киирилде, 1 эге, түӊнел, ажыглаан литература даӊзызы.

**1 эге. Тоожунуӊ онзагайы.**

 С. Сүрүӊ-оол тоожуда кол-кол кѳдүрттүнген айтырьть ыгларны илередип бижиирде, антоним, синоним, омоним сѳстерни чедингир, байлак болгаш хѳйү-биле ажыглап турар. Бир эвес уткалыг харылзаалыг сѳстерни ажыглавас болзувусса, дылывыс уран-чечен болбас, чугаавыс шынары шынар чок болур. "озалааш хемниӊ" темазын ажыдарда. ында кирген кол-кол маадырларныӊ овур-хевирлерин аӊгылаштырып билип алырынга антоним, синоним, омонимнерниӊ ажыглалы улуг ужур-дузалыг. Ынчангаш ук тоожунуӊ сѳзүглелинде кирген антоним, синоним болгаш омоним сѳстерни бѳлүктеп сайгарарын оралдаштывыс.

**1.1 Тоожуда антонимнерниӊ ажыглалы, ужур-дузазы.**

 Антонимнер удурланышкак уткалыг сѳстер дээрзин билир бис. Ооӊ-биле алыр болза, антоним грек дылдан очулдурарга "удур" болгаш "ат" деп сѳстерниӊ каттышканындан тывылган удурланышкак уткалыг чаӊгыс билигни илередир сѳстер болур.(СИО1994:707).

 "Озалааш хем" улуг хемчээлдиг тоожу. Ында овур-хевирлер хѳй.Антонимнерниӊ дузазы-биле чогаалчы маадырларны бот-боттарындан аӊгылаштырып, бүгү талазы-биле чедингир байлак кылдыр бижип турар. Ук тоожуда кирген маадырларны антонимнерниӊ дузазы-биле мѳзүлүг болгаш мѳзү чок деп аӊгылап болур бис.

 Чижээ, Думчук-Кожайныӊ кырган агыйы биле аныяк кадайы Сегитмааны деӊнеп кѳргүскен. Кожайныӊ ийи кадайыныӊ аажы-чаӊнарын бот-боттарындан ылгап кѳргүзерде, чогаалчы антоним сѳстерни байлак ажыглаан болуп турар. Ону дараазында чижектерден кѳрээлиӊер:

 Антоним: **кырган-аныяк**

**1.** - *Эзер хаайлыг Думчук-Кожайныӊ* ***аныяк*** *куруяа-ла-дыр бо-дээш, Ѳпеймаа Сегитмааже кылчаш кылынган. (ар.234).*

*2. Солааннар кээрге, Думчук-Кожайныӊ чалгаа-шүшпеӊ,* ***кырган*** *агыйы безин ийи ѳг аразынга шошкуп халып турган. (ар.20).*

 Бай кижилерниӊ овур-хевирин тоожуда Думчук-Кожайныӊ овур-хевирин дамчыштыр база ядыы чоннуӊ, кол маадыр Узун-Аӊчыныӊ овур-хевирин дамчыштыр чогаалчы антонимнерниӊ дузазы-биле чедингир бижээн.

 Чижээ, бай ызыгуурлуг кижилерниӊ овур-хевирин тоожуда Хемчиктиӊ улуг байы Думчук-Кожайны дамчыштыр база ядыы чоннуӊ овур-хевирин Думчук-Кожайныӊ хѳлечии - Узун-Аӊчыныӊ овур-хевирин дамчыштыр деӊнээнин эскерип кѳрген бис.

 Антоним: **бай-ядыы**

1.*Эрге-дужаалдыӊ улуун эдилээн, алдын-мѳӊгүннүг, хараган дег малдыг, Хемчиктиӊ улуг* ***байы*** *Думчук-Кожайга баар дээш, Сегитмаа баштай ѳѳрүшкүлүү сүргей, харын-даа чоргаарланып чоруп турган.(ар.87).*

*2.Бир эвес Хуралбай аныяк агый Сегитмаа-биле доӊнажы берзе, ат болганы ол, харын-даа бажывыска хан кудар бис- деп* ***ядыы*** *арат, хѳлечик човулаӊныг Узун-Аӊчы муӊгарап боданып орган. (ар.128).*

 Тоожуда революция темазын ажыдарынга антоним сѳстерниӊ ажыглалы улуг дээрзин дараазында чижектерден кѳрүп болур.

 Антоним: **актар-кызылдар.**

1***.Актарныӊ*** *чанчыны биле Думчук-Кожайныӊ чазый кадайыныӊ Сегитмааны садыглажып турарын дыӊнааш Хуралбайныӊ кѳксү-хѳрээн муӊгарал долган. (ар.72).*

*2.Актар* ***кызылдарга*** *чуртундан үндүр сүрдүргеш, Моолче киргеш, бээр Тываже углай дезипкеннер.(ар.11).*

Кайызы-даа мѳзүлүг маадырлар база ѳӊнүктер, Адар-оол биле Хуралбайныӊ овур-хевирлерин аӊгылаштырып бижиирде, чогаалчы антонимнерни чедингир ажыглаан. Тоожудан тыпканывыс антонимнер ийи чоок ѳӊнүктерниӊ аажы-чаӊыныӊ ылгалдыг талаларын кѳргүзеринге улуг ужур-дузалыг бооп турар.

 Антоним: **кылыктыг-томаанныг**.

1.*Хуралбай бичиизинден-не пѳрүк, дидим эвес, ѳскелер дег кыяӊнаар чүве чок, оожум,* ***томаанныг*** *оол бооп ѳзүп келген.(ар.124).*

*2.Арган-оол черле кезек* ***кылыктыг*** *кижи, ам бо удаада база ынчалган, Хуралбай биле Сегитмааныӊ кырында-ла келген. (ар.193).*

 Ажык чаӊныг кыс Ѳпеймаа биле оожум, томаанныг оол Хуралбайныӊ аажы-чаӊыныӊ ылгалдыг талаларын база ол ышкаш Ѳпеймаа биле Сарыгбайныӊ овур-хевирин дараазында антонимнерниӊ дузазы-биле ылгап кѳргүскен.

 Антоним:**пѳрүк-кайгал.**

*1.Хуралбай бичиизинден арай эгениичел,* ***пѳрүксүмээр*** *кижи, ооӊ хайы-биле мынчага дээр чаӊгыс-даа кыстыӊ чанынга чагдап кѳрбээн кижи-дир. (ар.127).*

*2.Ѳпей-кыс ажык чаӊныг кымдан чүү-даа чажырбас, тывалар ындыг кижини "****кайгал-даа****" дижир болгай. (ар.256).*

 Антоним:**дидим-кортук.**

1*.- Кай. барып-барып* ***соонда чүректиг (кортук****) чүвени Кара-Хуна оглу Сарыгбайны чорудуптуӊар бе? (ар.78).*

2. *Ѳпей-кыс ажык чаӊныг,* ***дидим*** *кымдан чүү-даа чажырбас, тывалар ындыг кижини "кайгал-даа" дижир болгай. (ар.256).*

Хуралбайже туралыг кыстар Ѳпей-кыс болгаш Сегитмааныӊ аажы-чаӊыныӊ ылгалдыг талаларын база-ла антонимнерниӊ дузазы-биле чуруп кѳргүскен.

 Антоним:**хагдынчак-ажык.**

**1***.Ындыг янзылыг аныяк чаш чуртталгазы Сегитмааны* ***хагдынчак*** *кижи кылып каан. (ар.128).*

*2.Ѳпей-кыс* ***ажык*** *чаӊныг, кымдан чүү-даа чажырбас, тывалар ындыг чаӊныг кижини "кайгал-даа" дижир болгай. (ар.256).*

 **1.2. Тоожуда синонимнерниӊ ажыглалы, оларныӊ ужур-дузазы.**

 С. Сүрүӊ-оол "Озалааш хем" деп тоожуну бижиирде чогаалдыӊ дылы улам байлак, чедингир болзун дээш синоним сѳстерни ажыглаан. База ол ышкаш чогаалдыү темазын ажыдарынга синонимнерниӊ ужур-дузазы улуг. Тоожу революция темазынга бижиттинген болганда, ук тоожуда ак солааннар болгаш ядыы араттарныӊ демиселин, овур-хевирлерни синонимнерниӊ дузазы-биле делгереӊгей чырыдып бижээн.

 Чижээ, синонимнер: **актар-солааннар.**

*1.****Актарныӊ*** *эвээш кезии Мыкылайныӊ аайы-биле Хемчикте Думчук-Кожай аалынче углаан ышкаш-тыр.(ар.210).*

*2.****Солааннарныӊ*** *чанчыны биле Думчук-Кожайныӊ чазый кадайыныӊ Сегитмааны садыглажып турарын дыӊнааш, Хуралбайныӊ кѳксү-хѳрээн муӊгарал долган. (ар.87).*

 Тоожуда кирген алыскак-чискек бай Думчук-Кожай, Мыкылай болгаш ѳске-даа дүжүметтерниӊ аажы-чаӊыныӊ дѳмейлешкек талаларын синонимнерниӊ дузазы-биле эскерер бис. База ол ышкаш Хуралбай биле Хенче иешкилерниӊ чылыг-чымчак сеткили база-ла синонимнер дузазы-биле илереттинген.

 Синоним: **чазый-чилби-алыскак-чиксек.**

*1.Ынчалза-даа Думчук-Кожайныӊ* ***чазыйы,*** *карааныӊ пѳкпези-ле кончуг, аӊчылар аал ѳдээнче киргелекте кайы-ырактан уткуй маӊнап кээр. (ар.18).*

*2.Черле ынчаш бо дүжүметтерниӊ* ***алыскак-чискек*** *сеткилдиг деп чүвези кедереп барган шаг-дыр бо, чүгле эккел-ле эккел дээр апарган. (ар.113).*

 Синоним: **буянныг-эриг баарлыг.**

*1.-Хѳѳкүйнү кандыг кончуг* ***буянныг,*** *ак сеткилдиг оол боор? (ар.121).*

*2.Хуралбайныӊ авазы ынчан эки сѳстерни сѳглеп, Сегитмаага* ***эриг баарлыын*** *кѳргүскен. (ар.274).*

 Синоним: **таалаар-даамчыраар.**

1.*Чаӊгыс кѳрүптериӊге-ле, эът-сѳѳгүӊ чештине берген чүве дег,* ***даамчырап,*** *халбайып бады баар. (ар.128).*

 Синоним: **бүзүрээр-идегээр**.

1.*Сегитмаа ону баштай сѳс үндүрүп кээр деп* ***идегеп*** *чораан. (ар.159).*

 Синоним**: кудар-саарар.**

*1.Хайлыг-ла чүве, ийи-үш хонук ишти ак чаъстап азы хумуӊдан* ***саарып*** *турган чүве дег****, кудуп*** *туруп берген.(ар.120).*

 Чогаалчы бодунуӊ тоожузунда синонимнерни хѳйү-биле ажыглаан. Чогаалдыӊ дылын улам байыдып, уран-чечен болдуруп турар дээрзин чижектер-биле бадыткап болур.

 **1.3. Тоожуда омонимнерниӊ ажыглалы.**

Салим Сүрүӊ-оолдуӊ "Озалааш хем" деп тоожузунда омонимнерниӊ ажыглалы хѳйү-биле таваржып турар. Омоним дээрге адаары болгаш бижиири дѳмей, ынчалза-даа утказы дѳмейлешпес сѳстер болур.

 Омоним: **будук - 1.ыяштыӊ будуу**

 **2. демир-үжүктүӊ будуу.**

*Чижээ:Узун-Аӊчыныӊ ам ынчаар харыы кайда боор: ал-боду кыраан, ала карактарыныӊ бирээзи база-ла Думчук-Кожайныӊ хайы-биле оскундурган, сыын боолап алгаш, шыргай аргага сѳѳртүп оргаш, ийи карааныӊ бирээзин* ***будукка*** *деже үзүп алган. (ар.5).*

 Омоним: **арга - 1.ыяштар үнген арга-арыг**

 **2.хүрежириниӊ бир аргазы.**

*Чижээ: .....сыын боолап алгаш, шыргай* ***аргага*** *сѳѳртүп оргаш, ийи карааныӊ бирээзин будукка деже үзүп алган. (ар.5).*

Омоним: **башкы - 1.баштайгы дээн уткалыг (д. а.)**

 **2.мергежил ады (ч. а).**

*Чижээ: Чанчын харыы бээриниӊ орнунга, солагай холунуӊ* ***башкы*** *салаазы-биле бажын соктаан, ында чүү-даа чок, хос дээни ол.(ар.37).*

Омоним: **дашты - 1.кандыг-бир чүвениӊ даштыкы кезээ.**

 **2.дашты (О.п. ч. а)**

*Чижээ:****Дашты*** *куурара берген, кызыл чѳвүрээлиг, кырган дыттыӊ дазылдарыныӊ чоону-даа хѳлчок. (ар.3).*

 Омоним**: кыска - 1. уругга (ч.а.)**

 **2.хемчээл илереткен (д.а.)**

*Чижээ: Хуралбай кажан, каяа ол* ***кыска*** *ужуражып, ѳг-аалдан үнүп, хонаттап турган дээрзин, Сегитмаа черле сагынмас болган. (ар.131).*

Омоним: **мунгаш - 1. аътка олурупкаш дээн уткалыг.**

 **2. хааглыг, дуглаглыг дээн уткалыг.**

Омоним**: кодан - 1.дириг амытан.**

 **2.аал коданы.**

*Чижээ: Хуралбай ол-ла каккаш, Арган-оолга четкен, оон база чүгле ээн* ***коданы*** *арткан болган. (ар.30).*

*Чижээ: Мыкылай аът* ***мунгаш*** *база эрээлиг, ѳске кижиге адактатпас болза, аът кырынче хүнзедир-даа үне албас. (ар.9).*

 Омоним: **ие - 1.ава дээн уткалыг.**

 **2.чѳпшээрешкенин илереткен.**

*Чижээ: Хенче болза Узун-Аӊчыныѳ чаӊгыс уруу, Хуралбайныӊ* ***иези*** *Кожайныӊ чалчазы. (ар.11).*

 Омоним: **чүгле - 1.артынчы**

 **2. чүг ышкаш**.

*Чижээ: Хайлыг таӊныыл ѳштүг-биле дѳмей, ындыы талазынче барбас****, чүгле*** *арга талазынче сагыш салып, чаӊгыс черде ээртинип-ле турар болган. (ар.11).*

 Салим Сүрүӊ-оол чедингир байлак уран-чечен дылдыг чогаалчы болганда, ооӊ тоожузунда омонимнерге хамаарыштыр оон-даа хѳй чижектерни кѳрүп болур бис. Омонимнерниӊ иштинден омофон, омоформаларны база ажыглаан. Олар чогаалчыныӊ дылын улам байыдып чеченчидип чоруур деп түӊнелге келдивис.

**Түӊнел.**

 Ниитизи-биле алгаш кѳѳрге, Салим Сүрүӊ-оолдуӊ "Озалааш хем" деп чогаалыныӊ дылы уран-чечен байлак, чараш бижиттинген болгаш номчукчуларга дээштиг сүүзүннүг бижиттинген.

 Эгелер аайы-биле сайгарып кѳѳрге. бирги болгаш ийиги эгеде чогаалдыӊ темазын ажыдарынга, овур-хевирлерни чырыдарынга синоним болгаш антоним сѳстерниӊ үлүг-хуузу улуг дээрзин чижектер-биле ажылдап тургаш, түӊнедивис. Тоожуда кирип турар революция темазын ажыдарынга антоним, синоним сѳстерниӊ үлүг-хуузу улуг дээрзин эскерип кѳрген бис.

 База ол ышкаш "Озалааш хем" деп тоожуда овур-хевирлерниӊ аажы-чаӊыныӊ бот-боттарындан ылгалдыг талаларын чуруп кѳргүзерде чогаалчы синоним болгаш антоним сѳстерни чедингир, байлак ажыглап киирген.Эӊ ылаӊгыя кол маадырларныӊ овур-хевиринде ылгалдыг талаларын чуруп бижииринге синонимнерниӊ ужур-дузазы улуг дээрзин эскерип кѳрдүвүс.

 Ук тоожуда омонимнерниӊ ажыглалы база делгереӊгей ажыглаттынган. Омонимнерниӊ иштинден омограф болгаш омофоннар база чогаалда кирип турар. Олар тоожунуӊ уран-чечен дылын улам байыдып чоруур дээрзин демдеглезе чогуур.

 Ниитизи-биле ажылывыс чедир шинчилеттинмээн-даа болза, дараазында ук чогаалда кирип турар табу болгаш эвфемизм сѳстерни, хѳй уткалыг сѳстерни шинчилеп тывар деп шиитпирлеп алган бис.

**Ажыглаан литература даӊзызы.**

**1.**Клюева В.Н. Краткий словарь синонимов русского языка.-М.,1961.

2.Мартан-оол М.Б. Синонимы в тувинском языке // УЗ. ТНИИЯЛИ./Вып.ХҮП-Кызыл, 1975,-С.168-174.

3.Салим Сүрүӊ-оол. "Озалааш хем" -Кызыл, 1995.

4.Ожегов С.И, Шведова Н.Ю Толковый словарь русского языка.-М, 1994-707с.

5.Чап Ч.М.Озалааш хемде хувискаалдыӊ казыргызы //Чап Ч.М. Номчукчунуӊ эскериглери.-Кызыл,1984.

6.Сат Ш.Ч. Сѳстер дугайында кыска демдеглелдер //Тыва дыл болгаш чугаа культуразы.-Кызыл,1993.-С.91-94.

7."Орус-тыва словарь"-Кызыл,1980.

8.Купина Н.А.Лингвистический анализ художественного текста-М,1980.